बिहार में नक्सलियों ने डॉक्टर की हत्या की  
पूर्वी चंपारण के पकड़ीदयाल थाना क्षेत्र के शेखपुरवा बाजार में भाकपा माओवादी संगठन के सदस्यों ने एक डॉक्टर की गोली मारकर हत्या कर दी।
बिहार के पूर्वी चंपारण जिले में नक्सल प्रभावित पकड़ीदयाल थाना क्षेत्र के शेखपुरवा बाजार में मंगलवार देर रात प्रतिबंधित भाकपा माओवादी संगठन के सदस्यों ने एक डॉक्टर की गोली मारकर हत्या कर दी।  पकड़ीदयाल के पुलिस उपाधीक्षक बमबम चौधरी ने बताया कि एक दर्जन से अधिक की संख्या में आए नक्सलियों ने शेखपुरवा बाजार के आयुर्वेदिक चिकित्सक राजेश कुमार (28) के क्लीनिक पर धावा बोला और उनके हाथ-पैर बांध दिए। इसके बाद नक्सलियों ने कुमार को पास के खेत में ले जाकर गोली मारकर हत्या कर दी और भाग गए।  उन्होंने बताया कि घटना के समय चिकित्सक खाना खा रहे थे। वह रात को अपने क्लीनिक में ही रहते थे। नक्सलियों ने वारदात को अंजाम देने के बाद वहां पर्चा छोड़ा है। पर्चे में उत्तर बिहार पश्चिम जोनल कमेटी ने घटना की जिम्मेदारी ली है और चिकित्सक को पुलिस का मुखबिर बताया है।  चौधरी ने बताया कि चिकित्सक को पांच गोलियां मारी गई हैं। शव को पोस्टमार्टम के लिए मोतिहारी सदर अस्पताल भेज दिया गया है। नक्सलियों की गिरफ्तारी के लिए आसपास के क्षेत्र में छापेमारी जारी है।